Stqarrija għall-Istampa L-Assemblea tal-UE tar-Rappreżentanti Reġjonali u Lokali CoR/13/110.mt Brussell, 28/11/2013 Il-KtR jilqa' r-riforma tal-koeżjoni iżda jopponi s-sospensjoni tal-fondi taħt il-kundizzjonalità makroekonomika Il-bliet u r-reġjuni tal-UE ħadu r-ruħ li fl-aħħar ġew adottati r-regolamenti tal-politika reġjonali u li ħafna mill-proposti tagħhom ġew meqjusa. F'dibattitu mal-president tal-kumitat REGI tal-Parlament Ewropew is-Sinjura Danuta Hübner, membri tal-Kumitat tar-Reġjuni appoġġjaw il-kontribut tal-Parlament. Madankollu, il-President tal-KtR, is-Sur Ramón Luis Valcárcel, tenna li l-Kumitat għadu qed jesplora l-possibbiltà ta' azzjoni legali kontra s-sospensjoni tal-fondi strutturali marbutin man-nuqqasijiet tal-gvernijiet nazzjonali dwar il-konsolidazzjoni finanzjarja. Fil-ftuħ tad-dibattitu tat-28 sessjoni plenarja tal-KtR ta' Novembru, il-President Valcárcel esprima l-apprezzament tiegħu tal-impenn tal-Parlament Ewropew favur ir-riforma tal-politika ta' koeżjoni tal-UE: "L-adozzjoni tal-pakkett dwar il-koeżjoni kienet saret urġenti u ħadna r-ruħ li l-eżerċizzju tal-programmazzjoni jista' jiġi finalizzat sabiex l-investimenti għat-tkabbir u l-impjiegi jitwettqu f'waqthom. L-introduzzjoni tal-kategorija tar-reġjuni fi tranżizzjoni, il-ftehim ta' sħubija flimkien mar-rikonoxximent sħiħ tar-rwol speċifiku tar-reġjuni fit-tfassil tal-programmi, kif ukoll il-qafas strateġiku komuni b'regoli komuni għall-fondi strutturali kollha huma fost il-kisbiet ewlenin tar-riforma." Huwa tenna l-pożizzjoni tal-KtR dwar il-kundizzjonalità makroekonomika u saħaq li: "L-idea li l-bliet u r-reġjuni tal-UE jinżammu responsabbli għad-deċiżjonijiet tal-gvernijiet nazzjonali tibqa' inaċċettabli u aħna determinati nesploraw kull mezz legali possibbli biex inħassru din ir-regola inġusta, inkluż li nappellaw lill-Qorti tal-Ġustizzja." Fid-diskors tagħha s-Sinjura Hübner enfasizzat il-kooperazzjoni li tat il-frott mal-Kumitat tar-Reġjuni u spjegat l-elementi ewlenin tar-riforma. Hija nnutat li: "L-aktar rivoluzzjoni importanti hija li rnexxilna niksbu regolament li jilqa' fih il-fondi kollha, u permezz tiegħu qed nimbottaw għal integrazzjoni aħjar tal-għodda differenti ta' koeżjoni u għal sinerġiji aħjar." B'referenza għall-kwistjoni tal-kundizzjonalità makroekonomika, hija argumentat li: "It-test il-ġdid iżomm dan l-istrument tas-sanzjonar f'każ ta' defiċit eċċessiv jew żbilanċi makroekonomiċi fil-livell nazzjonali, iżda l-fatturi soċjoekonomiċi ser jittieħdu inkunsiderazzjoni u l-Parlament Ewropew għandu jkun involut fil-proċess kollu." Id-dibattitu tefa' d-dawl fuq ir-reazzjonijiet imħallta għall-verżjoni finali tal-pakkett ta' koeżjoni fost il-gruppi politiċi tal-KtR. F'isem il-Grupp PPE, il-president tal-kummissjoni tal-KtR għall-politika ta' koeżjoni territorjali Marek Wozniak (PL/PPE) saħaq fuq it-titjib ewlieni tar-riforma: "Aħna ferħanin li introduċiet kategorija għar-reġjuni fi tranżizzjoni, li tippermetti flessibbiltà akbar fl-allokazzjoni tar-riżorsi għall-objettivi differenti, u li ssaħħaħ id-dimensjonijiet urbani u territorjali tal-programmi". Huwa żied jgħid li: "L-Investiment Territorjali Integrat ser ikun apprezzat ħafna, speċjalment mir-reġjuni Pollakki", filwaqt li saħaq fuq l-importanza tal-opportunità li diversi fondi jiġu integrati fi programm wieħed. "Aħna nagħrfu l-progress li sar bir-riforma f'diversi aspetti iżda għad hemm elementi ta' tħassib serju, inkluż it-tnaqqis bla preċedent lill-baġit ġenerali tal-politika ta' koeżjoni, l-introduzzjoni ta' riżerva ta' prestazzjoni li tħeġġeġ lill-awtoritajiet li jmexxu biex iwaqqfu miri mhux ambizzjużi, kif ukoll il-fatt li s-semplifikazzjoni tar-regoli u l-proċeduri falliet", qalet Catiuscia Marini (IT/PSE), relatur tal-KtR dwar il-Qafas Strateġiku Komuni. Il-konċentrazzjoni tematika tal-fondi ntlaqgħet tajjeb minn Jens Arne Hedegaard (DK/ALDE): "Bħala l-Grupp ALDE aħna appoġġjajna l-konċentrazzjoni tal-fondi fuq setturi ewlenin kemm fil-Kumitat tar-Reġjuni kif ukoll fil-Parlament Ewropew. L-innovazzjoni u r-riċerka, l-aġenda diġitali, l-ekonomija b'emissjonijiet baxxi tal-karbonju u l-appoġġ għan-negozji żgħar u ta' daqs medju ser ikunu fil-qalba tal-Fond Ewropew għall-Iżvilupp Reġjonali matul is-seba' snin li ġejjin." F'isem il-Grupp tal-Alleanza Ewropea, Jerzy Zająkała (PL/AE) esprima tħassib u ilmenta li: "Il-fondi għall-iżvilupp rurali tnaqqsu, u hemm ir-riskju li l-aċċess għal dan l-appoġġ isir aktar kumpless għall-benefiċjarji. Dan jista' jżid id-diffikultajiet għall-awtoritajiet lokali u reġjonali f'żoni rurali." F'isem il-Grupp KRE, Dan Jiránek (CZ/KRE) esprima apprezzament għall-attenzjoni lill-kwalità tal-infiq li ngħatat fir-riforma: "Aħna nilqgħu l-isforzi li saru biex jiġi żgurat li l-fondi jintużaw b'aktar reqqa u jiġu kkonċentrati fuq prijoritajiet ewlenin." It-tnaqqis tal-infiq u ż-żieda tal-effiċjenza fl-użu tal-fondi huma importanti biex jissaħħaħ u jiġi appoġġjat l-irkupru Ewropew." Il-Kumitat tar-Reġjuni Il-Kumitat tar-Reġjuni huwa l-Assemblea tal-UE tar-rappreżentanti reġjonali u lokali mit-28 Stat Membru kollha. Il-missjoni tiegħu hija li jinvolvi lill-awtoritajiet reġjonali u lokali u lill-komunitajiet li jirrappreżentaw fil-proċess tat-teħid tad-deċiżjonijiet tal-UE u li jinfurmahom dwar il-politiki tal-UE. Il-Kummissjoni Ewropea, il-Parlament Ewropew u l-Kunsill huma obbligati li jikkonsultaw lill-Kumitat fl-oqsma ta' politika li jaffettwaw lir-reġjuni u l-bliet. Jekk jinkisru drittijietu jew jekk jemmen li liġi tal-UE tikser il-prinċipju tas-sussidjarjetà jew tonqos milli tirrispetta s-setgħat reġjonali u lokali, il-Kumitat jista' jappella lill-Qorti tal-Ġustizzja tal-UE. Is-sit tal-KtR: www.cor.europa.eu Għal aktar informazzjoni, jekk jogħġbok ikkuntattja lil: Pierluigi Boda Tel. +32 2 282 2461 Mowbajl: +32 473 851743 pierluigi.boda@cor.europa.eu  Stqarrijiet għall-Istampa preċedenti